Plaasaanval: Onbekende mans in bakkie laat boere onraad vermoedArgieffoto: Lorraine Claasen Toe inwoners van die Burgersdorp-distrik in die Oos-Kaap Maandagmiddag opmerk hoe drie onbekende mans met ŉ plaaslike boer se bakkie in die omgewing rondry, het hulle dadelik onraad vermoed – en hul vermoedens was reg. Jannie Terburgh (81) is kort daarna aangerand in sy huis op die plaas Alfalfa aangetref. Sy huishulp en drie werkers was in die badkamer van die huis vasgebind. Kapt. Ursula Roelofse, woordvoerder van die polisie, sê minstens drie aanvallers het omstreeks 11:00 op die plaas toegeslaan en die huishulp en twee tuiniers in die badkamer van die plaashuis vasgebind. Die aanvallers het daarna vir Terburgh ingewag en toe hy saam met nog ŉ werker by die huis aankom, het hulle die twee mans oorval. “[Terburgh] is aangerand en in die gang vasgebind, terwyl die plaaswerker ook na die badkamer toe geneem is,” sê Roelofse. Die aanvallers het die huis geplunder en verskeie items, insluitend ŉ vuurwapen en ammunisie, geroof. Hulle het daarna in Terburgh se wit Isuzu-bakkie op die vlug geslaan. Volgens Roelofse het boere van die distrik omstreeks 14:00 opgemerk hoe ŉ onbekende man met twee onbekende passasiers in Terburgh se bakkie rondry. Hulle het dadelik onraad vermoed, die polisie in kennis gestel en die bakkie nagespoor. “’n Jaagtog het ontstaan en polisiebeamptes kon daarin slaag om die bakkie by die Tembisa-nedersetting voor te keer. Skote is tydens die jaagtog afgevuur. Die polisie kon daarin slaag om een van die verdagtes hier in hegtenis te neem,” sê Roelofse. ŉ Pistool, ammunisie en ŉ sak met ander gesteelde items is in die bakkie gevind. Intussen het die twee ander verdagtes laat spaander. Later die middag is die polisie egter deur lede van die gemeenskap in kennis gestel dat ŉ verdagte man met ŉ skietwond vir mense in Tembisa vra vir hulp. Die polisie het hulle vinnig na die toneel gehaas en ŉ tweede verdagte in hegtenis geneem. Nadat Terburgh se bakkie met die onbekende insittendes opgemerk is, is lede van die gemeenskap na Terburgh se huis waar hulle hom en die werkers vasgebind aangetref het. Terburgh is later na ŉ hospitaal in Bloemfontein oorgeplaas. Johandre van Zyl, AfriForum se streekhoof van gemeenskapsveiligheid in die Wes-, Oos- en Noord-Kaap, het aan Maroela Media gesê Terburgh het veral beserings aan sy gesig en arm opgedoen. Na wat verneem word, is sy toestand bestendig. Roelofse sê die saak is ook by die onafhanklike polisie-ondersoekdirektoraat (Opod) aangemeld vir verdere ondersoek aangesien ŉ verdagte tydens die inhegtenisneming gewond is. Die verdagtes sal na verwagting vandeesweek in die plaaslike landdroshof verskyn.